
Ohje Työelämäpolku suomeksi -hankkeen koulutuksissa toimiville opettajille ja muille työntekijöille 2025-2026

Hei ja tervetuloa mukaan Työelämäpolku suomeksi -hankkeen toimintaan! Tämä ohje on tarkoitettu hankkeen koulutuksissa mukana oleville opistojen suunnittelijoille ja tuntiopettajille.

Hankkeen perustiedot
Työelämäpolku suomeksi on Keravan, Järvenpään ja Nurmijärven Opistojen yhteishanke, jota rahoittaa Opetushallitus (OPH). Hankkeen toiminta-aika on 08/2025-07/2026, jonka aikana toteutetaan kolme x 10 viikkoa kestävää, maahanmuuttajanaisille suunnattua suomen kielen koulutusta. Koulutusjaksojen tavoitteena on vahvistaa erityisesti pitkään maassa olleiden, heikossa työmarkkina-asemassa olevien maahanmuuttajanaisten suomen kielen taitoa ja työllistymismahdollisuuksia. Toiminta-alueena hankkeessa on koko Keski-Uusimaa, ja hanketta hallinnoi Keravan Opisto. 
[bookmark: _Hlk161666497]Lisätietoja hankkeesta: Työelämäpolku -suomeksi -hanke (2025-2026)

Hankkeen työntekijät ja muut toimijat

Hankepäällikkö Saara Sopanen, saara.sopanen@kerava.fi, 040 318 4858
Erityisesti koulutusten käytännön järjestelyt, hankehallinto ja viestintä, opetusta 1pv/vko. Huom. työaika 70%, tavoitettavissa pääsääntöisesti ti-pe.
Hankekoordinaattori Leena Löppönen, leena.lopponen@kerava.fi, 040 318 4897 
Erityisesti verkostotyö, ilmoittautumiset ja alkuhaastattelut, työvalmennus/jatko-ohjaus, opetusta ½ pv/vko. Työaika 100%
Suunnittelu: Hanketyöntekijöiden lisäksi koulutuksien suunnittelussa ja toteutuksessa ovat mukana opistojen rehtorit, koulutussuunnittelijat/koulutuspäälliköt/suunnitteluopettajat ja tuntiopettajat.
Opetus ja ohjaus: Opetuksesta vastaavat opistojen opettajat (päätoimiset ja tuntiopettajat) sekä hanketyöntekijät. Kaikessa opetuksessa on opettajan lisäksi mukana ohjaaja, jonka tehtävänä on tukea opiskelijoita yksilöllisesti opetuksen aikana/tukea opettajaa esimerkiksi opetuksen eriyttämisessä. Lisäksi ohjaaja auttaa koulutuksen käytännön järjestelyissä, kommunikoi opiskelijoiden kanssa poissaoloista ja pitää läsnäoloseurantaa. 
Verkostotyöskentely: Hankkeessa tehdään laajaa verkostotyötä Keski-Uudellamaalla viranomais- ja järjestötahojen kanssa. Opiskelijat eivät ilmoittaudu hankkeen koulutuksiin itse, vaan heidät tavoitetaan aktiivisen hakevan toiminnan ja verkostotyön kautta. 

Kohderyhmä
Koulutusten kohderyhmänä ovat kotoutumisajan ylittäneet maahanmuuttajanaiset, joilla työelämään tai opintoihin pääsy on pitkittynyt erityisesti heikon kielitaidon vuoksi. Suurin osa opiskelijoista on ollut työelämän ja koulutuksen ulkopuolella pitkään, ja tähän koulutukseen osallistuminen voi olla merkittävä askel eteenpäin. 
Osallistujien kielitaitotaso vaihtelee, eikä hankkeessa ole minimi-kielitaitovaatimusta. Samassa ryhmässä saattaa olla opiskelijoita hyvin erilaisilla koulutustaustoilla ja -taidoilla. Osalla on vahvat itsenäisen oppimisen taidot, kun taas jotkut opiskelijat tarvitsevat paljonkin tukea ja ohjausta tunneilla. Yhteisissä suunnittelupalavereissa opettajille pyritään kertomaan tarvittavat perustiedot opiskelijoista ennen koulutuksen alkamista. 
Opetusta on usein hyvä eriyttää, ja ohjaaja toimii tässä opettajan tukena. 

Koulutusten tavoitteet ja käytännöt

Koulutuksissa on 8 viikkoa opetusta + 2 viikon työharjoittelujakso (kieliharjoittelu), jolloin ei ole muuta opetusta. Kurssin päätavoitteena on vahvistaa työelämässä ja arjessa tarvittavaa suomen kielen taitoa. Lisäksi koulutusten aikana harjoitellaan myös muita työelämässä tarvittavia taitoja kuten digitaitoja sekä käytännön työelämätaitoja. Kädentaitojen/kuvataiteen ja liikunnan osalta tavoitteena on vahvistaa osallistujien hyvinvointia ja tuoda esiin eri vahvuuksia. 
Kaikkien aineiden opetukseen sidotaan kuitenkin suomen kielen oppimistavoitteita, joita käydään yhdessä läpi hanketyöntekijöiden ja oman opiston suomen kielen opettajan kanssa (ennen koulutusta ja sen aikana). 






Opetusta on neljänä (4) päivänä viikossa, noin viisi (5) tuntia päivässä.
	Nurmijärvi
	ti
	ke
	to
	pe

	ap klo 9-11.30
	suomi (Pia)
	työnhaku suomeksi (Saara)
	suomi (Pia)
	työvalmennus (Leena)

	ip klo 12-14 
(huom. liikunta klo 13.30 saakka)
	suomi (Pia)
	opintoretki (Saara)
	suomi (Pia) TAI liikunta/hyvinvointi (Heli) 
	kädentaidot (Johanna) TAI kuvataide (Vicky)



Käytännön asioita
Koulutuksiin ei sisälly ruokailua, mutta hanke tarjoaa opiskelijoille kahvi-/teetarvikkeet taukoja varten (lyhyt kahvitauko noin klo 10.15-10.30 + lounastauko klo 11.30-12). Opiskelijat itse + ohjaaja keittävät kahvit sovitusti.
Jokaisen viikon alussa opiskelijoista valitaan järjestäjät, jotka avustavat opettajaa ja ohjaajaa luokkatilan siistimisessä opetuksen päättyessä (esim. tuolien ja pöytien siirtäminen paikoilleen, opetusmateriaalien/tietokoneiden pois laittaminen). 

Työharjoittelu työpaikoilla
Koulutuksiin kuuluu kahden viikon pituinen työharjoittelujakso (kieliharjoittelu), jolloin ei ole opetusta, vaan opiskelijat ovat tekemässä käytännön työtehtäviä työpaikoilla (pääsääntöisesti omilla kotipaikkakunnillaan). Työharjoittelu on tärkeä osa koulutusta, ja se saattaa olla monille ensimmäinen kosketus työelämään. Monet opiskelijat jatkavat koulutuksen jälkeen työharjoittelupaikassa esimerkiksi työkokeilussa tai palkkatukityössä, ja saavat siitä joka tapauksessa arvokasta työkokemusta sekä työtodistuksen. 
Huom. jos sinulla olisi tiedossa yritys/työnantaja, joka voisi tarjota opiskelijalle harjoittelupaikan, ilmoitathan siitä Leenalle! Leena ja muut hanketyöntekijät etsivät tarvittaessa opiskelijoille harjoittelupaikan ja tukevat opiskelijoita ja työnantajia harjoittelun ajan. Harjoittelupaikat valitaan opiskelijan kiinnostuksen mukaan

Työ- ja opintovalmennus
Osallistujille tarjotaan koko koulutuksen ajan sekä ryhmämuotoista että yksilöllistä työvalmennusta (Leena). Tavoitteena on, että jokaiselle osallistujalle rakennettaisiin työvalmennuksessa yksilöllinen jatkopolku avoimille työmarkkinoille, työkokeiluun, koulutukseen tai muuhun osallistujalle sopivaan palveluun. Kielitaidon vahvistaminen ja työvalmennus yhdessä mahdollistavat opiskelijoiden etenemisen omalla polulla kohti työelämää ja/tai osallisuutta. 
Yksilövalmennustapaamiset ovat pääsääntöisesti koulupäivien aikana, kuitenkin niin, että osallistujan mahdollisesta poissaolosta oppitunnilta aiheutuisi kaikille mahdollisimman vähän haittaa.

Tietojen luottamuksellisuus
Monesti opiskelijoilla on keskeneräisiä asioita esimerkiksi Kelan tai TE-toimiston kanssa, ja he saattavat pyytää apua näihin myös opettajilta. Näissä tapauksissa opiskelijan voi ohjata ohjaajan luokse (joka tarvittaessa pyytää hanketyöntekijöitä auttamaan opiskelijaa). Hanketyöntekijät ovat tavoitettavissa matalalla kynnyksellä ja tukevat opiskelijoita koulutuksen aikana. 
On tärkeää huomata, että opiskelijoiden henkilökohtaiset asiat ovat aina luottamuksellisia, eikä niitä saa kertoa eteenpäin/jakaa muiden kuin hankkeessa mukana olevien työntekijöiden kanssa (mikäli tarpeellista).

Tapaturmat, vakuutukset
Opiston opettajat ja opiskelijat ovat vakuutettuja koulutuksen aikana. Mikäli opiskelijalle sattuisi koulutuksen tai koulutusmatkojen aikana tapaturma joka vaatii hoitoa, toimithan seuraavasti (huomaa myös oman työnantajan ohjeet):

· kiireellistä hoitoa vaativassa tapauksessa soita 112 ja odota opiskelijan kanssa ambulanssin saapumista. Jos opiskelija tarvitsee ambulanssiin saattajaa, neuvottele ohjaajan kanssa kuka mahdollisesti lähtee mukaan.
· Ohjeista muita opiskelijoita ja ohjaajaa (tilanteesta riippuen) joko odottamaan opetustilassa, jatkamaan opetusta tai päättämään opetus kyseiseltä päivältä.  
· Ilmoita tapahtuneesta mahdollisimman pian oman opiston rehtorille JA hanketyöntekijöille. Tarvittaessa hanketyöntekijät ilmoittavat tapahtuneesta opiskelijan läheiselle. 
· Noudata oman opiston ohjeita tapaturman ilmoittamisesta esimerkiksi vakuutusyhtiöön.





· Kiireetöntä/ei välitöntä hoitoa vaativassa tapauksessa ilmoita tapahtuneesta heti oman opiston rehtorille JA/TAI hanketyöntekijöille
· Noudata oman opiston ohjeita vakuutuskäytäntöjen osalta ja ohjaa opiskelija hoitoon joko yksityiselle lääkäriasemalle tai paikalliselle terveysasemalle. 
· Tilaa opiskelijalle tarvittaessa taksi lääkäri-/terveysasemalle. Pyydä opiskelijaa ensisijaisesti maksamaan taksi itse ja ottamaan kuitti talteen. Jos opiskelija ei pysty maksamaan taksia itse, ota yhteys hanketyöntekijään. Hanke/vakuutusyhtiö korvaa taksin kustannuksen jälkeenpäin. Jos opiskelija tarvitsee saattajaa, neuvottele ohjaajan kanssa kuka mahdollisesti lähtee mukaan (voi myös olla toinen opiskelija). 

Työaika/työajanseuranta 
(Työnantajan oman työaikakäytännön lisäksi) kaikkien hankkeessa työtunteja tekevien tulee täyttää hankkeen oma työajanseurantalomake. Lomake lähetetään opettajille sähköpostitse, jos et löydä sitä niin voit pyytää uuden hankepäälliköltä. 
Lomakkeet säilytetään Keravan Opiston toimistossa ja lähetetään rahoittajalle, mikäli hanke saa pyynnön todentaa maksetut palkat/työtunnit.
Lisätiedot hankkeen työajanseurantaan liittyen hankepäälliköltä. Lisätiedot palkanmaksuun liittyen omalta esihenkilöltä/opiston toimistosta. 

Opetusmateriaalit
Hankkeessa on materiaalibudjetti, josta opetusmateriaaleja kustannetaan. Mikäli opetustasi varten on tarpeellista ostaa materiaaleja, sovithan tarvikkeista ja budjetista hankepäällikön kanssa. Materiaalit hankitaan koulutuksen järjestävän opiston käytännön mukaisesti, esimerkiksi laskulla tai niin, että opisto korvaa materiaalikustannuksen opettajalle kuittia vastaan (jos ostanut itse).

Viestintä koulutusten aikana
Koulutusten alussa perustetaan kaksi erillistä whatsapp -ryhmää:
1) Opiskelijat + opettajat
2) Vain opettajat
Ryhmissä tiedotetaan koulutukseen liittyvistä käytännön järjestelyistä ajantasaisesti. Lisäksi niissä ilmoitetaan mahdollisista poissaoloista. Ilmoitathan oman puhelinnumerosi ryhmiin liittymistä varten leena.lopponen@kerava.fi / 040 318 4897. Huom. jos sinulla ei ole työpuhelinta, etkä halua omaa puhelinnumeroasi opiskelijoiden tietoon, voit jäädä pois opiskelijoiden wa-ryhmästä. Ilmoitathan tästäkin Leenalle. 
Opettajien poissaolot ja sijaistamiset
Opettajien tulee ilmoittaa poissaoloistaan (oman opiston käytännön lisäksi) opettajien whatsapp -ryhmässä, jolloin hanketyöntekijät saavat siitä tiedon nopeammin. Päivästä ja aineesta riippuen sijaistamisen hoitavat joko hanketyöntekijät, tai joissakin tapauksissa opiston suunnittelijat/opettajat. Whatsapp -ryhmässä voi myös ilmoittaa, mikäli olisit itse vapaa sijaistamaan poissa olevaa työntekijää. 
Matkakulut
Hanke korvaa opettajille koituvia matkakuluja koulutuksen järjestävän opiston oman matkakorvauskäytännön mukaisesti. Teethän hakemuksen mahdollisista matkakorvauksista omaan opistoon, joka puolestaan veloittaa hanketta syntyneistä kustannuksista. Lisätietoja matkakuluista omalta esihenkilöltä.
Mikäli koulutukseen kuuluvien opintoretkien aikana käytetään työntekijöiden/opettajien autoja, voi tästä hakea kilometrikorvauksia omasta opistosta (toteutuneet kilometrit esimerkiksi opistolta retkipaikkaan ja takaisin). Opisto laskuttaa hanketta syntyneistä kustannuksista. 
Opiskelijoiden läsnäoloseuranta ja poissaolot
Ohjaaja tekee päivittäistä läsnäoloseurantaa. Läsnäolotietoja käytetään osallistumistodistusten laatimiseen koulutuksen lopussa. 
Opiskelijoita ohjeistetaan ilmoittamaan poissaolosta whatsapp -viestillä opiskelijoiden omassa ryhmässä. Joskus viesti tulee vain esim. hanketyöntekijöille, jotka välittävät tiedon eteenpäin opettajille. Osa opiskelijoista ei ilmoita poissaoloista lainkaan, ja hanketyöntekijät tiedustelevat heidän tilannettaan mikäli tarpeen.

